તીર્થયાત્રાના આવા વિશિષ્ટ મહિમાને જાણી દાનવીર, સુવર્ણસિદ્ધિ પ્રાપ્ત કરનાર અને ગુરૂના હૃદયકમલમાં સ્થાન પામનાર મંત્રીશ્વર પૃથ્વીધર અર્થાત પેથડમંત્રીએ સંઘ સહિત ત્રણ જગતમાં પાવન અને સોરઠદેશના ભૂષણ એવા સિદ્ધાચલ અને રૈવતાચલ તીર્થની યાત્રા કરવા પ્રયાણ કર્યું. અનંતા મુનિભગવંતોના સિદ્ધિગમનની પાવન ભૂમિ ગિરિરાજને જુહારી સિદ્ધાચલ શિખરે બિરાજમાન શ્રી આદિનાથ પરમાત્માની વંદન – પૂજનાદિ વિગેરે ભક્તિ કરવા વડે ૨૫ ઘડી સુવર્ણની ખોળો વડે યુગાદિદેવના ચૈત્યને સુશોભિત કર્યું. કેટલાક દિવસો બાદ એક મંગલ પ્રભાતે પેથડમંત્રીએ રૈવતાચલ તરફ પ્રયાણ કર્યું. અનંત – અનંત તીર્થંકર પરમાત્માના દીક્ષા – કેવલજ્ઞાન અને મોક્ષકલ્યાણકથી પાવન બનેલ ગિરનાર ગિરિવરની ભવ્યભોમકાને ભેટવાના મનોરથ સાથે સંઘના એક પછી એક દિન વિતવા લાગ્યા. રૈવતગિરિ તીર્થની પવિત્રભૂમિનો સ્પર્શ પામી સૌ પોતાના જીવનને ધન્ય બનાવવા તલસતા હતા. દૂર-દૂરથી રૈવતગિરિના શિખરોને નિહાળતા સમગ્ર સંઘ આનંદવિભોર બની ગયો.